<classify> MKULIMA wa Kijiji cha Lukenge katika Kata ya Magindu, Tarafa ya Ruvu Wilaya ya Kibaha Mkoa wa Pwani, Jisu Tuwa 70 ameuawa kwa kuchomwa mkuki ubavuni katika mapigano kati ya wakulima na wafugaji wa eneo hilo.Aidha, Mwenyekiti wa Kijiji, Ofisa Mtendaji na Mwenyekiti wa Kamati ya Maji ya Kijiji, wamejeruhiwa mmoja akivunjwa mkono katika mzozo huo unaohusiana na matumizi ya maji.Kwa mujibu wa taarifa iliyotolewa na Jeshi la Polisi kupitia kwa Kamanda wa Mkoa, Wankyo Nyigesa na gazeti hili kupata nakala yake, wakulima wengine wawili walijeruhiwa kwa silaha za jadi na jamii ya wafugaji.Taarifa hiyo ilisema tukio hilo ni la Machi 26, mwaka huu saa 10:00 jioni kwenye Kijiji cha Lukenge. Chanzo cha tukio hilo ni malumbano ya muda mrefu kati ya wakulima na wafugaji juu ya matumizi ya maji katika bwawa lililochimbwa na Tasaf katika kijiji hicho kwa ajili ya matumizi ya binadamu, ilisema taarifa hiyo.Iliongeza kuwa wafugaji walitaka kutumia maji hayo, kunywesha mifugo yao huku wakulima wakitumia maji hayo kwa matumizi ya nyumbani.Katika mabishano hayo yaliibuka mapigano kati ya jamii hizo mbili hivyo kusababisha mauaji hayo pamoja na majeruhi hao, iliongeza taarifa hiyo.Waliojeruhiwa kwenye mapigano hayo ni wakulima wawili, ambao ni Rajabu Kimwelele 45 na Petro Mbuzini 55 ambao walipelekwa Zahanati ya Lukenge kutibiwa na waliruhusiwa baada ya matibabu. Katika tukio lingine, viongozi wawili wa Kijiji cha Lukenge walijeruhiwa kwa kushambuliwa na silaha za jadi na watu wa jamii ya wafugaji.Tukio hilo ni la Machi 25 mwaka huu, ambako viongozi hao walifika kupatanisha mgogoro wa matumizi ya maji baina ya wakulima na wafugaji.Waliojeruhiwa ni Maximilian Evarist 34 ambaye ni Ofisa Mtendaji wa Kijiji ambaye alijeruhiwa kwenye paji la uso na puani, na John Kisukari ambaye ni Mwenyekiti wa Kijiji, aliyevunjika mkono wa kushoto.Mwingine ni Adam Onesha 52 ambaye ni Mwenyekiti wa Kamati ya Maji ya Kijiji, aliyejeruhiwa mkono wa kushoto na mguu wa kulia.Wote walipatiwa matibabu na kuruhusiwa kurudi nyumbani na hali zao zinaendelea vizuri. Taarifa hiyo iliongeza kuwa Jeshi la Polisi linaendesha msako mkali ili kuwabaini wale wote walioshiriki kwa namna moja au nyingine katika matukio yote hayo mawili.Tunawataka watuhumiwa wa matukio hayo kama wanatusikiliza kupitia vyombo vya habari wajisalimishe wenyewe katika vituo vyetu vya polisi, wasisubiri kusakwa kwani wasipojitokeza wataibuliwa kokote waliko, iliongeza taarifa hiyo.Akizungumzia tukio hilo, Mwakilishi wa Mkuu wa Mkoa wa Pwani, Assumpter Mshama ambaye pia ni Mkuu wa Wilaya ya Kibaha, alisema watashirikiana na vyombo vya ulinzi na usalama kuhakikisha watuhumiwa wa mauaji hayo wanakamatwa.Mshama akiongozana na Kamati ya Ulinzi na Usalama ya Mkoa na vikosi mbali mbali, alisema serikali haitawavumilia watu wanaofanya matukio ambayo si ya kistaarabu.Alisema watu hao watasakwa popote pale walipo ili wafikishwe kwenye vyombo vya sheria ili kujibu tuhuma hizo za mauaji na kujeruhi, kwani hawakupaswa kutumia silaha, badala yake wangefuata taratibu husika.  <topic>: KITAIFA 